གཙང་པ་སྡེ་སྲིད་ཀྱི་དུས་སུ་ཧན་དང་སི་ཏུ་ཞེས་པའི་མིང་གནས་རྒྱུན་འཛིན་བྱེད་མཁན་མང་ཙམ་བྱུང་ཡོད་པ་དང་།དགའ་ལྡན་ཕོ་བྲང་གི་དུས་སྐབས་སུ་བོད་ཀྱི་སྲིད་དབང་གི་ས་ཁྱོན་དེ་ས་སྐྱ་བ་དང་ཕག་གྲུའི་སྐབས་ལས་ཀྱང་ཉམས་རྒུད་དུ་ཕྱིན་མུར།བོད་ཀྱི་གཞུང་འཛིན་པ་དང་བླ་དཔོན་ཕལ་ཆེར་གྱིས་ཧོར་དང་མན་ཆིན་སྲིད་གཞུང་གི་མཚན་བསྟོད་འཇའ་སའི་རིགས་ལ་ཧབ་ཐོབ་བརྒྱབ་སྟེ་རང་ཉིད་ཀྱི་སྲིད་གཞུང་གི་མཚན་མཐོང་ལ་སྣང་ཆུང་བཏང་ཡོད།ཚུལ་དེ་ཡང་དགའ་ལྡན་ཕོ་བྲང་གི་ལས་ཀྱི་སྣེ་མོ་བ་ཁོ་ན་ཙམ་མ་ཡིན་པར།བོད་ཀྱི་མཐོ་རིམ་མི་སྣར་ཁས་འཆེ་བའི་བླ་དཔོན་གང་མང་ཞིག་གིས་མན་སོག་གི་རྒྱལ་དཔོན་ཁག་གི་ལུང་ལས་མཚན་བསྟོད་རིགས་ལ་གཙིགས་རྔམས་ཆེན་པོ་བྱས་ཐལ་དྲགས་པའི་དབང་གིས།བོད་ཀྱི་བླ་དཔོན་མང་པོ་ཞིག་གི་མཚན་གྱི་མགོ་རུ་མན་སོག་གི་མིང་ཚིག་ཏཱ་བླ་མ་དང་།ཏཱ་ཀོ་ཤྲཱི།ཝང་གུང་ངམ་གུང་།ཛ་སགནོ་མོ་ཧན་ནམ་ནོམ་ཆི།དཱ་ཧན་ནམ་དར་ཧན།པ་ཐུར།པཀྵི།ནོ་ཡོན།ཧོ་ཐོག་ཐུ་སོགས་ཀྱི་མིང་གནས་རྒྱ་ཁྱབ་ཏུ་བེད་སྤྱོད་རྒྱུན་འཛིན་བྱས་ཡོད།